በጉቦ 11 የህግ ታራሚዎችን ከማረሚያቤት ያስወጡ ግለሰቦች ጥፋተኛ ተባሉ
ከ2 ነጥብ 2 ሚሊየን ብር በላይ በመቀበል 11 የህግ ታራሚዎችን ከማረሚያ ቤት አስወጥተዋል የተባሉ ሶስት የቀድሞው የአዲስ አበባ ማረሚያ ቤት ሰራተኞች፣ ተለቀው የነበሩ 10 ግለሰቦች እና አንድ ደላላ በተከሰሱበት ወንጀል ጥፋተኛ ተባሉ።በሃሰተኛ የዋስትና መሸኛ ተለቀው ነበር የተባሉት 10 የህግ ታራሚዎች በኮንትሮባንድ ንግድ፣ በሙስና፣ በሰው መግደል፣ በከባድ ስርቆት እና ህጻናትን አስገድዶ መድፈር ወንጀል በመጀመሪያና በከፍተኛ ፍርድ ቤት በ2005 ዓ.ም ተፈርዶባቸው የነበሩ ናቸው።የጠቅላ አቃቤ ህግ ክስ እንደሚያመላክተው ከነሃሴ 30/ 2005 እስከ መስከረም 22/ 2006 ዓ.ም ባሉት ጊዜያት የቀድሞ የአዲስ አበባ ማረሚያ ቤት የፍችና የሪከርድ ቡድን መሪ ዋርደር ገብረመድህን አልጋ፣ የማረሚያ ቤቱ የፍችና የሪከርድ ቡድን ሰራተኛ የሆነው ዋርደር ኢብራሂም መሃመድ እና የማረሚያ ቤቱ ከፍተኛ ጥበቃ አስተዳደር ሰራተኛ የሆነው ኢሳያስ ከበደ ከ1ኛ ተከሳሽ ሰለሞን ገለታ አርጋ (ደላላ) ጋር በመመሳጠር ነው በሃሰተኛ የመፍቻ ሰነድ እንዲፈቱ ያደረጉት።ተከሳሾቹ የፌዴራል ጠቅላይ ፍርድ ቤት እና ሰበር ሰሚ ውሳኔ የመስጠት የስራ ሂደት ከእስር በዋስ ይፈቱ የሚል የመፍቻ ትዕዛዝ፣ የጠቅላይ ፍርድ ቤቱ ምክትል ሬጅስትራል ፊርማ ያለበት ሸኚ ደብዳቤ በማዘጋጀት እንደሁም ሃሰተኛ የገንዘብና ኢኮኖሚ ሚኒስቴር ደረሰኝ በመጠቀም ከአስሩ የህግ ታራሚዎች በተለያዬ ጊዜ 2 ነጥብ 2 ሚሊየን 185 ሺህ ብር ጉቦ በመቀበል ከማረሚያ ቤቱ እንዲለቀቁ አድርገዋል ይላል ክሱ።በዚህም በዋና ወንጀል አድራጊነት በፈጸሙት ስልጣንን ያለአግባብ መገልገል የሙስና ወንጀል ተከሰዋል።ተከሳሾቹ ድርጊቱን ክደው የተከራከሩ ቢሆንም አቃቤ ህግ ከ16 በላይ የሰነድና 11 የሰው ምስክር አቅርቦ አሰምቷል።ሆኖም ተከሳሾቹ አቃቤ ህግ ያቀረበውን የሰውና የሰነድ ማስረጃ ማስተባበል ባለመቻላቸው ጉዳዩን ሲከታተል የቆየው የፌዴራል ከፍተኛ ፍርድ ቤት 1ኛ ወንጀል ችሎት ተከሳሾቹን ጥፋተኛ ብሏቸዋል።ፍርድ ቤቱ የቅጣት ውሳኔ ለመስጠትም ለግንቦት 3 ቀን 2009 ዓ.ም ተለዋጭ ቀጠሮ ሰጥቷል -(ኤፍ.ቢ.ሲ) ።